ECL รุกจับมือพันธมิตรลุยโปรเจกต์ใหม่ วางเป้าพอร์ตสินเชื่อปี 65 แตะ 1 หมื่นลบ.
ECL ตั้งเป้าหมายพอร์ตสินเชื่อปีนี้แตะ 10,000 ล้านบาท หรือขยับ 30% จากปีก่อนทำได้ 6,000 ล้านบาท พร้อมเดินหน้าจับมือพันธมิตรทางธุรกิจลุยโปรเจกต์ใหม่ หวังสร้างการเติบโตอย่างมั่นคงและแข็งแกร่ง
ECL ตั้งเป้าหมายพอร์ตสินเชื่อปีนี้แตะ 10,000 ล้านบาท หรือขยับ 30% จากปีก่อนทำได้ 6,000 ล้านบาท พร้อมเดินหน้าจับมือพันธมิตรทางธุรกิจลุยโปรเจกต์ใหม่ หวังสร้างการเติบโตอย่างมั่นคงและแข็งแกร่ง
26 เม.ย. 2565

นายดนุชา วีระพงษ์ ประธานกรรมการบริหาร บริษัท ตะวันออกพาณิชย์ลีสซิ่ง จำกัด (มหาชน) หรือ ECL ผู้ประกอบธุรกิจให้บริการสินเชื่อเช่าซื้อรถยนต์มือสอง บริการรับต่อกรมธรรม์ประกันภัยและ พ.ร.บ. ผู้ประสบภัยทางรถยนต์ เปิดเผยว่าที่ประชุมสามัญผู้ถือหุ้นประจำปี 2565 มีมติอนุมัติให้จัดสรรกำไร ประจำปี 2564 เป็นทุนสำรองตามกฎหมายและอนุมัติจ่ายเงินปันผลประจำปี 2564 จากกำไรสุทธิ  จากผลการดำเนินงานตั้งแต่เดือนมกราคมถึงเดือนธันวาคม 2564 ให้แก่ผู้ถือหุ้น จำนวน 1,108,859,002 หุ้น ในอัตราหุ้นละ 0.08 บาท เป็นเงินปันผล จำนวน 88,708,720.16 บาท โดยกำหนดจ่ายเงินปันผลในวันที่ 13 พฤษภาคม 2565
ส่วนแผนการดำเนินธุรกิจในปีนี้บริษัทฯ ยังคงเป้าหมายพอร์ตสินเชื่ออยู่ที่ 10,000 ล้านบาท หรือเติบโต 30% จากปีก่อนทำได้ 6,000 ล้านบาท โดยการปรับโครงสร้างธุรกิจใหม่ให้สอดคล้องกับสถานการณ์การระบาดของโรคติดเชื้อไวรัสโคโรนา (COVID-19) ด้วยการขยายฐานช่องทางธุรกิจใน 3 ธุรกิจใหม่ ประกอบด้วย 1.สินเชื่อจำนำทะเบียนรถยนต์ (Car for Cash) 2.สินเชื่อรถยนต์ไฟฟ้า (EV) และ 3.ธุรกิจนายหน้าประกันภัย (Broker) นอกจากนี้บริษัทฯ ยังเตรียมออกผลิตภัณฑ์ใหม่ๆ เพื่อให้ตอบโจทย์ความต้องการของผู้บริโภคมากยิ่งขึ้น
“วันนี้ต้องขอขอบคุณผู้ถือหุ้นทุกท่านที่ให้การสนับสนุนอนุมัติทุกๆ วาระการประชุม ผมในฐานะตัวแทนผู้บริหารขององค์กร ยังคงมุ่งมั่นทำงานด้วยความตั้งใจ นอกจากนี้ยังมีอีกหลายโปรเจกต์ใหม่ๆ  และยังมีการจับมือกับพันธมิตรทางธุรกิจอีกหลายรายที่เราตั้งใจจะทำออกมา เพื่อสร้างความแข็งแกร่งและนำพาบริษัทฯ ให้เติบโตไปข้างหน้าได้อย่างมั่นคง พร้อมสร้างผลตอบแทนที่ดีให้กับผู้ถือหุ้นในอนาคต” นายดนุชา กล่าว
อนึ่งในปี 2564 บริษัทฯ มีมาตรการช่วยเหลือลูกหนี้ที่ได้รับผลกระทบจากสถานการณ์การระบาดของโรคติดเชื้อไวรัสโคโรนา (COVID-19) ที่ยังคงระบาดอย่างต่อเนื่อง โดยให้ความช่วยเหลือตามมาตรการของธนาคารแห่งประเทศไทย เพื่อการบรรเทาความเดือดร้อนของลูกหนี้และช่วยให้สามารถกลับมาชำระหนี้ได้ตามปกติ